जयपुर। एक ब्रांडेड कंपनी के घी की एजेंसी दिलवाने का झांसा देकर 40 लाख रु. हड़पने का मामला कोतवाली थाने में पीड़ित व्यवसायी ने दर्ज करवाया है। कोर्ट के आदेश पर दर्ज रिपोर्ट में दस जनों पर ठगी का आरोप है। मामले की जांच एएसआई राजपाल सिंह को सौंपी है।
पुलिस के मुताबिक मिश्रराजाजी का रास्ता, चांदपोल बाजार निवासी राधावल्लभ शर्मा की खूंटेटों का रास्ता में बिजली के लकड़ी बोर्ड बनाने का व्यवसाय है। उनके पड़ोस में मालवीय नगर निवासी अनूप कुमार मंगतानी की शंकर वेजीटेबल स्टोर के नाम से दुकान थी। जून 2012 में अनूप व उसके भाई मुकेश तथा भीष्म ने राधा वल्लभ को बताया कि वे उसे ब्रांडेड देशी घी की एजेंसी दिलवा देंगे जिससे उसे रोजाना करीब 15 से 20 हजार रु. की कमाई होगी।
परिचित को बताया कंपनी का रीजनल हेड
जून में तीनों आरोपी पीड़ित के घर पहुंचे। उनके साथ मौजूद मनोहरलाल को घी कंपनी का राजस्थान हेड बताया और एजेंसी देने के बदले 40 लाख रु. की मांग की। विश्वास में आकर 25 जून 12 व 15 नवंबर को राधा वल्लभ ने आरोपियों को 20-20 लाख रु. दे दिए।
दिसंबर में राधा वल्लभ को पता चला कि आरोपियों ने अपनी दुकान व मकान बेच दिया है। उनके साथ मौजूद मनोहरलाल घी कंपनी का हेड नहीं बल्कि कपड़ा व्यवसायी है। राधा वल्लभ ने रिश्तेदारों से संपर्क किया तो उन्होंने भी इनकार कर दिया। तब पीड़ित ने कोर्ट इस्तगासे से केस दर्ज करवाया। उसे जानकारी में पता चला कि अनूप व मुकेश के खिलाफ कई और थानों में भी प्रकरण दर्ज हैं।
hin_Deva hin_Deva hin_Deva hin_Deva hin_Deva